### NN 108/2025 (1.8.2025.), Odluka o financiranju drugih obrazovnih materijala za učenike osnovnih škola u Republici Hrvatskoj za školsku godinu 2025./2026. sredstvima iz Državnog proračuna Republike Hrvatske

VLADA REPUBLIKE HRVATSKE

1545

Na temelju članka 14. stavka 3. Zakona o udžbenicima i drugim obrazovnim materijalima za osnovnu i srednju školu (»Narodne novine«, br. 116/18. i 92/24.), Vlada Republike Hrvatske je na sjednici održanoj 30. srpnja 2025. donijela

ODLUKU

O FINANCIRANJU DRUGIH OBRAZOVNIH MATERIJALA ZA UČENIKE OSNOVNIH ŠKOLA U REPUBLICI HRVATSKOJ ZA ŠKOLSKU GODINU 2025./2026. SREDSTVIMA IZ DRŽAVNOG PRORAČUNA REPUBLIKE HRVATSKE

I.

Vlada Republike Hrvatske, sukladno raspoloživim financijskim sredstvima, za školsku godinu 2025./2026. osigurat će druge obrazovne materijale za učenike:

– osnovnih škola u Republici Hrvatskoj koji su članovi kućanstva koje je do 31. kolovoza 2025. utvrđeno kao korisnik zajamčene minimalne naknade, sukladno propisu kojim se uređuje područje socijalne skrbi

– osnovnih škola koje sudjeluju u provedbi Eksperimentalnoga programa »Osnovna škola kao cjelodnevna škola: Uravnotežen, pravedan, učinkovit i održiv sustav odgoja i obrazovanja«, sukladno članku 6. stavku 4. Smjernica za procjenu, odabir i nabavu eksperimentalnih odgojno-obrazovnih materijala u sklopu provedbe Eksperimentalnoga programa »Osnovna škola kao cjelodnevna škola: Uravnotežen, pravedan, učinkovit i održiv sustav odgoja i obrazovanja«

– osnovnih škola u Republici Hrvatskoj koji su članovi kućanstva osobe koja je do 31. kolovoza 2025. utvrđena kao korisnik naknade za nezaposlene hrvatske branitelje iz Domovinskog rata i članove njihovih obitelji, sukladno propisu kojim se uređuju prava hrvatskih branitelja iz Domovinskog rata i članova njihovih obitelji

– osnovnih škola u Republici Hrvatskoj koji su članovi kućanstva osobe koja je do 31. kolovoza 2025. utvrđena kao korisnik novčane naknade za civilne stradalnike iz Domovinskog rata, sukladno propisu kojim se uređuju prava civilnih stradalnika iz Domovinskog rata.

Pravo iz stavka 1. ove točke učenik ostvaruje sukladno odluci o korištenju komercijalnih drugih obrazovnih materijala, koja je objavljena na mrežnim stranicama osnovne škole, za razred koji učenik pohađa i sukladno članku 16. stavku 8. Zakona o udžbenicima i drugim obrazovnim materijalima za osnovnu i srednju školu.

Pravo iz stavka 1. ove točke ne ostvaruju učenici:

– koji ostvaruju pravo na druge obrazovne materijale po drugoj osnovi

– koji ostvaruju pravo na puni novčani iznos za nabavu drugih obrazovnih materijala

– koji ponavljaju razred (osim učenika škola koje sudjeluju u provedbi Eksperimentalnoga programa »Osnovna škola kao cjelodnevna škola: Uravnotežen, pravedan, učinkovit i održiv sustav odgoja i obrazovanja«).

II.

Način uporabe, vraćanja i obnavljanja drugih obrazovnih materijala financiranih sredstvima državnog proračuna Republike Hrvatske propisan je Naputkom o načinu uporabe, vraćanja i obnavljanja udžbenika i drugih obrazovnih materijala financiranih sredstvima iz Državnoga proračuna (»Narodne novine«, broj 46/19.).

III.

Sredstva za izvršenje ove Odluke osigurana su u Državnom proračunu Republike Hrvatske za 2025. godinu i projekcijama za 2026. i 2027. godinu, u okviru Razdjela 080 Ministarstvo znanosti, obrazovanja i mladih, Glave 08005 Ministarstvo znanosti, obrazovanja i mladih, Programa 3701 Razvoj odgojno-obrazovnog sustava, na Aktivnosti A578045 Sufinanciranje nastavnih materijala i opreme za učenike osnovnih i srednjih škola i u okviru Razdjela 041 Ministarstva hrvatskih branitelja, Glave 04105 Ministarstvo hrvatskih branitelja, Programa 4007 Skrb za hrvatske branitelje iz Domovinskog rata, na Aktivnosti A558043 Jednokratna prava iz Zakona i ostale naknade hrvatskim braniteljima iz Domovinskog rata te u okviru Programa 4013 Socijalne pomoći i naknade sudionicima i žrtvama rata, na Aktivnosti A583008 Civilni invalidi iz Domovinskog rata na kontu 3721 Naknade građanima i kućanstvima u novcu.

IV.

Za provedbu ove Odluke zadužuju se Ministarstvo znanosti, obrazovanja i mladih i Ministarstvo hrvatskih branitelja.

V.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/25-04/315
 Urbroj: 50301-04/32-25-7
 Zagreb, 30. srpnja 2025.

Predsjednik
 mr. sc. Andrej Plenković, v. r.